section_heading: Trenerska karijera
paragraph_text: U povijesti momčadskih športova jedino su francuski rukometni izbornik Claude Onesta (OI 2008., SP 2009., EP 2010.) i Rudić s Italijom (OI 1992., EP 1993., SP 1994.) uspjeli s istom državom uzastopno osvojiti tri različita najveća natjecanja u svojim sportovima, olimpijski, svjetski i europski naslov. Rudić je bio i bolji jer je u istom ciklusu držao čak i naslov Svjetskog kupa i Mediteranskih igara, dakle pet različitih tadašnjih najvažnijih vaterpolskih naslova u isto vrijeme (svjetska liga je danas četvrto natjecanje po važnosti, no počela se održavati tek 2002.). U godinu dana, od kolovoza 1992. do kolovoza 1993., Rudić je osvajao jedno za drugim zlata na sva četiri seniorska natjecanja koja su uopće održana za europske reprezentacije u tom razdoblju (OI, Svjetski kup, MI, EP) te je u četiri godine od lipnja 1991. do kolovoza 1995. bio zlatni na sedam od devet raspoloživih natjecanja. U tri godine, od kolovoza 1992. do kolovoza 1995., pobijedio je na šest od sedam mogućih natjecanja. Iako su ga u postizanju savršenog zlatnog rezultata, devet od devet, spriječili četvrto mjesto na EP u kolovozu 1991., i bronca na dobrovoljačkim igrama u srpnju 1994. talijanska generacija koju je vodio osvojila je i olimpijsku broncu 1996. i još tri medalje. Smatra ju se najboljom talijanskom momčadi svih vremena u ekipnim sportovima. Rudić je u 10 godina vođenja Italije osvojio ukupno trinaest medalja, uključujući šest s velikih natjecanja i ukupno sedam zlata, uključujući četiri s velikih natjecanja (OI, SP, dva EP).